Testikulêre kanker: Faf leer mans 'balvaardighede' | Netwerk24
Deur Meghan Lawrence 13 November 2019 14:12
Faf de Klerk se "Springbroekie" is nie net daar vir die mooi nie – hy span dit nou in om mans aan te moedig om hul testikels te ondersoek.
De Klerk, die Springbokskrumskakel wat so graag balle skop, het 'n foto van hom in sy nou reeds beroemde Speedo met die landsvlag daarop op sosiale media gedeel en sê mans moet ballsy genoeg wees om "hul balle" te ondersoek.
"Testikulêre kanker kan genees word indien dit vroeg gevang en behandel word! Gaan kyk na die #FafChallenge vir belangrike wenke oor hoe jy seker kan maak jou balvaardighede is goed," skryf De Klerk op Twitter.
Hy gee 'n skakel na fafchallenge.com waar hy ietwat tong in die kies rugby-terminologie gebruik om te verduidelik presies hóé om jou testikels te ondersoek.
"Moenie dit op-Faf nie. Wees ballsy genoeg om jou kroonjuwele te ondersoek. #FafChallenge," skryf De Klerk.
Hy verduidelik stap vir stap hoe om die ondersoek te doen. Die eerste stap is die "opwarming" – die beste tyd om die ondersoek te doen is ná 'n warm bad of stort.
"Soek vir enige swelling, vreemde knoppe, ongemak of pyn."
Indien jy enigiets ongewoon opmerk, gaan spreek jou dokter, sê De Klerk.
"Moenie die bal laat val nie," vra hy.
De Klerk het ook 'n beroep op Bokkaptein, Siya Kolisi, en die res van sy spanmaats gedoen om in hul Speedo's te klim en 'n foto van hulself op sosiale media te deel om dié belangrike boodskap te versprei.
November is al die afgelope paar jaar 'n maand waarin bewusmaking oor testikulêre en prostaatkanker gedoen word as deel van die wêreldwye Movember-beweging waarin mans hul snorre laat groei om bewusmaking hieroor te bevorder.
Die Springbokspeler Faf de Klerk doen 'n beroep op mans om hul testikels te ondersoek. Foto: Twitter/Faf de Klerk